Sonja Albrink (CD), 2000-04-27:
Jeg skal starte med at sige tak til skatteministeren for besvarelsen og noterer med glæde, at ministeren allerede har taget det initiativ til at fremskynde processen, så vi kan få noget mere håndgribeligt at forholde os til.
Som jeg også nævnte i begrundelsen for forespørgslen, har der været mange meninger og er mange meninger om registreringsafgiften, og jeg skal da heller ikke undlade at sige, at i CD er vi ikke særlig forelskede i registreringsafgiften, som den ser ud i dag.
Det er, fordi den er for høj, den er forkert, og den er utidssvarende og i øvrigt generelt fuldstændig uegnet til at adfærdsregulere forbrugernes køb i eksempelvis en mere miljø- og trafiksikkerhedsvenlig retning.
Vi er af den overbevisning, at privatbilismen er kommet for at blive, og det er også et supplement til de offentlige transportmidler.
Bilen har uendelig mange fordele, især i en tid, hvor vi tilsyneladende alle sammen skal arbejde mere, samtidig med at vi også efterspørger mere kvalitetstid med vores familier.
Vi har altså brug for en bil, for det er ikke alle steder i det her kongerige, at man er dækket ind af de offentlige transportmidler.
I 1998 indbragte registreringsafgiften alene 18,4 mia. kr., og dertil kan man så lægge benzinafgift og moms og så nå op på et resultat, som siger, at motorkøretøjer immervæk er et godt skatteobjekt, som vil noget.
Vi snakker alle sammen meget om, at miljøet er vigtigt, og at vi skal spare på energien, men giver den nuværende registreringsafgift i det hele taget, kan man spørge sig selv, noget incitament til, at forbrugerne foretager nogle hensigtsmæssige køb?
Skatteministeren talte varmt for Poloen frem for Passaten og forsøgte også hermed at legitimere registreringsafgiften, den grønne ejerafgift samt benzinafgiften som den, vi kender i dag.
skatteministeren
Poloen er ikke et alternativ til f.eks. Passaten.
For en forholdsvis almindelig familie med et pænt kørselsbehov er den ikke specielt egnet.
Hvis nu en familie ønsker at købe en familiebil, det kan f.eks. være det, vi kalder en MPV, så er det jo forskellige bilmærker inden for de typer biler, der er deres valgmuligheder, og ikke en MPV i forhold til en Polo.
Man ved, at der skal være plads til en barnevogn, og der skal være plads til mange andre ting.
Hvis vi skal sikre, at familien køber den mest miljørigtige af den type bil, så hjælper det jo ikke, at vi siger, at Poloen er den billigste.
Derimod skal registreringsafgiften tilpasses, så den mest miljørigtige inden for den klasse eller type af biler bliver relevant billig. Det, vi har brug for, er altså et reelt alternativ, hvor afgiften ikke ensidigt tager udgangspunkt i bilens pris.
Ydermere er disse biler også sikkerhedsmæssigt bedre.
Øvelsen er ikke enkel, der er mange løsninger, og jeg håber, at vi får en god og konstruktiv debat i dag.
Jeg skal derfor slutte med at fremsætte et forslag til vedtagelse på vegne af Socialdemokratiet, Venstre, CD, Det Radikale Venstre, Frihed 2000 og Kristeligt Folkeparti: Forslag til vedtagelse »Folketinget opfordrer regeringen til at fremlægge flere alternative modeller til beregningsgrundlag for registreringsafgiften i forbindelse med ændring af den danske bilpark i en mere miljøvenlig retning.
I sådanne beregningsgrundlag kan f.eks. indgå en CO2-udledning, fossilt energiforbrug, vægt og motorstørrelse.
Det forudsættes, at modellerne udarbejdes inden for en provenuneutral ramme, og de forventes at indeholde en belysning af virkningen på markedet for brugte biler.
Regeringen opfordres endvidere til at fremskynde det igangværende arbejde mest muligt, så resultatet heraf kan fremlægges senest den 1. juni 2001.«